Tukkie-student sterk aan ná aanval - Maroela Media
“Ons kan die Here nie genoeg bedank dat ons seun lewe nie,” het Carel de Nysschen, Horak se pa, gesê. Horak is Donderdagmiddag uit die Arwyp-hospitaal ontslaan waar hy sedert Maandagmiddag behandeling ontvang het.
Horak, wat ook ŉ kranige atleet is, pendel elke dag na Pretoria waar hy ’n eerstejaar B.Com-dagstudent is. Hy het Maandagmiddag oudergewoonte by Hoërskool Kempton Park middelafstande gaan oefen en moes daarna na sy huis in Van Riebeeckpark draf nadat ŉ saamrygeleentheid nie uitgewerk het nie.
“Hy het kortpad deur ŉ veld geneem en is naby ŉ treinspoor deur vier mans oorval,” het sy pa Vrydag aan Maroela Media gesê.
Een van die mans het hom van agter af geduik waarna hulle hom geskop en geslaan het. Hy is ook met ŉ skerp voorwerp in sy linkerbeen gesteek.
“Hulle het sy voete met sy skoenveters vasgebind, sy oefenhemp afgeskeur en sy hande agter sy rug vasgebind. Hulle het sy sportsak met nuwe spykerskoene, oefenskoene, twee selfone en sy beursie gesteel,” het De Nysschen gesê. Hy sê dit is slegs genade van die Here dat hul hom nie erger leed aangedoen het nie.
Horak het op ŉ manier sy voete losgekry en met sy hande agter sy rug bebloed huis toe gestrompel. Hy is na die hospitaal geneem waar ’n breinskandering gedoen is. “Gelukkig is daar geen bloeding op die brein nie, maar wel ’n skedelbreuk. Hy moes meer as 20 steke aan die drie kopwonde kry en sy gesig was erg geswel,” het De Nysschen bygevoeg.
Die Kempton Park-polisie ondersoek die voorval. Maroela Media wag nog vir terugvoer van die stasie se woordvoerder oor vordering in die saak.
dit maak n mens woedend die skelms word natuurlik nooit gevang nie sit klaar en wag vir hulle volgende prooi die gemors
Gaan daar ooit n haan kraai na dke voorval of is dit ook net n berig om die publiek v net nog n statistiek in te lig?